Къэбэрдей таурыхъхэр
«Сказки кабардинского народа» фIэщыгъэм щIэту иджыблагъэ Котляровхэ Викторрэ Мариерэ я тхылъ тедзапIэм къыдэкIыгъуэ гъэщIэгъуэн дунейм къыщытехьащ. «Кавказ» серием и 26-нэ томщ иджырейр.
Къэбэрдей таурыхъхэр щызэхуэхьэсауэ урысыбзэкIэ къыдэкIа нэхъ инхэм ящыщ хъуащ ар. Тхылъыр зэхуэзыхьэсахэм зэрыжаIэмкIэ, лъэпкъым и Iэужьым хэIэбэри, и фIыпIэр къыхахащ.
Таурыхъхэр, шыпсэхэр, псысэхэр, IуэрыIуатэ хъыбархэр, ауаныр зи лъабжьэ Iуэтэжхэр, нэгъуэщI куэдми ущрихьэлIэнущ а къыдэкIыгъуэм.
«ТхьэкIумэкIыхь анэр, бажэр, дыгъужьыр» адыгэ таурыхъым урыс тхакIуэшхуэ Горький Максим хужиIа щытхъу псалъэхэр мыбдежым къыщозэгъ. «ИкъукIэ таурыхъ гъэщIэгъуэнщ. Лъэпкъ щхьэхуэхэм я таурыхъхэм я мыхьэнэр тIуащIэу егъэбагъуэ абы сыт щыгъуи ем фIыр зэрыщытекIуэр. Ар лъэпкъым узыншэу зэрызиужьым и нэщэнэфIщ».
КъэхутакIуэ Алий Аллэ и «Поэтика и стиль волшебных сказок адыгских народов» лэжьыгъэм къыщегъэлъагъуэ таурыхъхэр къызыпхыкIа лIэщIыгъуэхэм къыхаха Iущагъыр, абы хэлъ псэкупсэ гъэсэныгъэр, купщIэ иныр, ар зэхэзылъхьахэм дунейр куууэ зыхащIэу зэрыщытар. Ар икъукIэ щIэгъэкъуэныфI мэхъу, лъэпкъым и художественнэ гупсысэкIэмрэ поэтическэ дуней лъагъукIэмрэ зэрызэфIэувар къыщыпхутэкIэ.
«Сказки кабардинского народа» тхылъым адыгэ лъэпкъым и таурыхъ дуней телъыджэм узыIэпишэу ухешэ.
Тэрчокъуэ Дисэ.
